
ACORD  215/2006, DE 28 DE JUNY, DEL PLE DEL CONSELL DE L’AUDIOVISUAL DE CATALUNYA
Expedient num. 26/2006-S  TV LLAVANERES (Ajuntament de Sant Andreu de Llanavaneres)

Antecedents

1. El Ple del Consell de l’Audiovisual de Catalunya va adoptar, en sessió de 24 de maig de 2006, l’Acord 170/2006 mitjançant el qual s’incoava un expedient sancionador a TELEVISIÓ DE LLAVANERES, nom comercial de l’operador de televisió local de gestió pública de l’Ajuntament de Sant Andreu de Llavaneres, que no havia complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita.

2. Després de notificar aquest Acord, la senyora Rosa Pera Vivant, en representació de Televisió de Llavaneres ha formulat al·legacions en les quals fa constar que encara que al mes de març ja havia tramés la informació requerida, per si fos el cas que no hagi estat rebuda en aquest Consell torna a  trametre a aquest Consell totes les emissions, incloent ara fins a les de data 5 de juny de 2006. Així mateix sol·licita l’arxiu de l’expedient sancionador incoat per aquest Consell.
Fonaments de dret

1. La lletra h de l’article 10 de la Llei 2/2000, de 4 de maig, del Consell de l’Audiovisual de Catalunya estableix com a funció d’aquest Consell la d’obtenir dels operadors de serveis de comunicació audiovisual tota la informació que els sigui requerida; així mateix, l’article 11 de la Llei esmentada tipifica com infracció lleu la desatenció dels requeriments d’informació sol·licitada pel Consell de l’Audiovisual de Catalunya.

2. A més de formular al·legacions i demanar l’arxiu de l’expedient, l’operador TV LLAVANERES ha tramès a aquest Consell la informació reiteradament requerida. Es dóna, doncs, la circumstància que, amb la seva actuació, aquest operador ha complert amb l’obligació de facilitar al Consell de l’Audiovisual de Catalunya tota la informació que li sigui requerida, la contravenció de la qual va donar lloc a la incoació de l’expedient sancionador. Amb la presentació de la informació requerida, es considera que s’ha de sobreseure l’expedient incoat.

Analitzats els antecedents, fets i fonaments de dret i d’acord amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya 

El Ple del Consell de l’Audiovisual de Catalunya ha adoptat els següents: 

ACORDS

1. Sobreseure l’expedient sancionador incoat a TV LLAVANERES, nom comercial de l’operador de televisió local de gestió pública de l’Ajuntament de Sant Andreu de Llavaneres.

2. Arxivar l’expedient sancionador incoat a l’operador esmentat (Exp. 26/2006-S)

3. Notificar aquests Acords a l‘interessat.

Barcelona, 28 de juny de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

